RO Jurnalul Oficial al Uniunii Europene C 14/35

Al optulea raport anual privind punerea în aplicare a Acțiunii comune a Consiliului din 12 iulie 2002 privind contribuția Uniunii Europene la combaterea acumulării și proliferării cu caracter destabilizator a armelor ușoare și a armelor de calibru mic (2002/589/PESC)

2010/C 14/02

INTRODUCERE

În 2008, UE a continuat să promoveze chestiunea armelor de calibru mic și a armamentului ușor în toate forurile multilaterale și în cadrul dialogului său politic cu țările terțe, inclusiv în timpul reuniunii bienale, încheiate cu succes, a statelor participante la Programul de acțiune adoptat în 2001 de Organizația Națiunilor Unite pentru prevenirea, combaterea și eradicarea comerțului ilicit cu arme de calibru mic și armament ușor care a avut loc la New York în perioada 14-18 iulie 2008. UE și-a exprimat satisfacția cu privire la faptul că reuniunea bienală a statelor a dus la adoptarea unui raport substanțial, al cărui conținut prevede într-adevăr ameliorarea și consolidarea punerii în aplicare a programului de acțiune al ONU. În 2008, Consiliul Uniunii Europene a ajuns, de asemenea, la un acord cu privire la includerea unui element privind SALW în acordurile dintre UE și țările terțe și cu privire la un text de referință. UE a continuat să încurajeze cu tărie realizarea de progrese în privința intensificării controalelor privind transferurile de SALW și ale muniției aferente. În 2008, UE a sărbătorit cea de a zecea aniversare a Codului de conduită al UE privind exporturile de arme, care a contribuit în mare măsură la îndeplinirea acestui obiectiv.

UE a continuat să acorde asistență țărilor terțe pentru combaterea acumulării cu caracter destabilizator de SALW, inclusiv prin punerea în aplicare a mai multe acțiuni comune și prin proiecte sprijinite de statele membre ale UE la nivel național.

În cadrul politicii de cooperare și de dezvoltare, Comisia Europeană (CE) a continuat să joace un rol important în implementarea Strategiei Uniunii Europene privind armele de calibru mic și armamentul ușor. În 2008, Comisia Europeană și-a continuat activitățile în domeniul SALW prin intermediul instrumentelor geografice, precum și al instrumentelor tematice.

La 15-16 decembrie 2005, Consiliul European a adoptat o Strategie a Uniunii Europene de combatere a acumulării ilicite și a traficului ilicit de arme de calibru mic și armament ușor (SALW), precum și de muniție aferentă. Acest document subliniază necesitatea unor politici UE consecvente în domeniul securității și cel al dezvoltării, valorificându-se în același timp pe deplin mijloacele aflate la dispoziția UE la nivel multilateral și regional, în interiorul Uniunii Europene și prin intermediul relațiilor sale externe. Documentul servește drept reper de orientare politică pentru activitățile UE în acest domeniu prin diferitele instrumente disponibile, precum și pentru statele membre ale acesteia.

Raportul este structurat în trei părți:

— partea I prezintă eforturile statelor membre de a aborda problemele referitoare la armele de calibru mic și la armamentul ușor;

— partea II tratează eforturile internaționale de punere în aplicare;

— partea III tratează participarea la activitățile organizațiilor internaționale și la acordurile regionale în domeniul armelor convenționale, în special al armelor de calibru mic și al armamentului ușor;

— anexa include lista punctelor focale în domeniul SALW din statele membre ale UE.

Raportul acoperă Acțiunea comună 2002/589/PESC a Consiliului și Programul UE pentru prevenirea și combaterea traficului ilicit de arme convenționale, adoptat de Consiliu la 26 iunie 1997. Acesta pune accentul pe activitățile desfășurate în anul 2008.

I. EFORTURI NAȚIONALE DE PUNERE ÎN APLICARE ÎN CURSUL ANULUI 2008

I.A Cooperare, coordonare și schimb de informații între agențiile administrative și agențiile de aplicare a legii

Acestea sunt contribuțiile furnizate de statele membre ale UE până în prezent cu privire la eforturile naționale ale acestora de consolidare a cooperării între agențiile administrative și agențiile de aplicare a legii în 2008:

AUSTRIA

Austria a susținut în continuare cooperarea, coordonarea și schimbul de informații între agențiile administrative și agențiile de aplicare a legii. În cursul anului 2008, au fost organizate reuniuni interministeriale între Ministerul Afacerilor Europene și Internaționale, Ministerul Internelor, Ministerul Economiei și Muncii și Ministerul Apărării.

BULGARIA

Bulgaria a susținut în continuare cooperarea interinstituțională, coordonarea și schimbul de informații în scopul combaterii acumulării și proliferării SALW, precum și al prevenirii traficului ilicit.

DANEMARCA

Ministerul Justiției din Danemarca administrează legislația daneză privind armele și explozivii, care include de asemenea reglementările privind armele de calibru mic și armamentul ușor.

Potrivit dispozițiilor legislației daneze privind armele și explozivii, nu se pot importa, produce, achiziționa, deține sau purta arme și muniții în lipsa unei licențe din partea ministrului justiției sau din partea persoanei autorizate de ministru să elibereze astfel de licențe.

De asemenea, legislația prevede că niciun fel de arme sau de explozivi, inclusiv muniții, nu pot fi exportate în absența unei licențe specifice din partea ministrului justiției. Această dispoziție include, de asemenea, armele de calibru mic și armamentul ușor.

Ministrul justiției a autorizat inspectoratele de poliție locale să elibereze unele dintre licențele menționate mai sus privind armele de calibru mic și armamentul ușor (deținerea de arme de foc etc.).

Baze de date și registre

Poliția daneză a înființat o bază de date electronică centrală (Registrul de evidență a armelor al Poliției) în care toate persoanele autorizate să dețină arme de foc sunt înregistrate pe baza cererilor primite pentru permise de armă de foc și a înregistrării achizițiilor de puști de vânătoare cu țeavă lisă etc. Registrul conține de asemenea informații privind armele pierdute sau furate.

Registrul de evidență a armelor al Poliției conține toate informațiile pertinente, inclusiv categoria și tipul armei, fabricația, modelul, marcajul (numărul), calibrul și caracteristicile speciale. Fiecare armă este înregistrată sub un număr de identificare specific. Poliția poate dispune ca arma să fie marcată cu numărul de identificare în cazul în care arma nu este marcată din fabricație. Registrul include de asemenea informații de natură istorică care fac posibilă identificarea informațiilor privind deținătorii anteriori ai unei arme.

Informațiile privind armele de foc pierdute etc. se raportează de asemenea Sistemului de informații Schengen (SIS).

Toate asociațiile daneze ale purtătorilor de armă („rifle associations”) trebuie, de asemenea, să întocmească propriile lor registre de evidență a armelor, care trebuie să includă informații privind totalitatea armelor de foc deținute de asociație și de membrii acesteia.

ESTONIA

Prefecturile de poliție organizează în fiecare an campanii de distrugere a armelor și munițiilor ilegale provenite de la cetățeni. Scopul acestor campanii este reducerea cantității de arme și muniții ilegale și sporirea securității societății. Toate armele colectate și confiscate sunt distruse.

GERMANIA

Amenințarea la adresa păcii, a securității și a dezvoltării pe care o reprezintă acumularea și proliferarea cu caracter destabilizator a armelor de calibru mic și a armamentului ușor, inclusiv a muniției aferente, continuă să reprezinte un subiect de maximă preocupare. Germania s-a angajat în direcția unei abordări globale privind combaterea și contribuția la stoparea acumulării și a proliferării cu caracter destabilizator a armelor de calibru mic și a armamentului ușor și a muniției aferente. În urmărirea acestui obiectiv, Germania, în calitate de stat membru al Uniunii Europene, este ghidată de Strategia UE de combatere a acumulării ilicite și a traficului ilicit de arme de calibru mic și armament ușor (SALW), precum și de muniție aferentă, care a fost adoptată de Consiliul European la 15-16 decembrie 2005.

Ministerul Federal al Afacerilor Externe a organizat reuniuni periodice ale grupului de coordonare națională în materie de SALW. La aceste reuniuni participă experți în arme și în controlul exporturilor din partea ministerelor, a administrației, a unității de control și verificare a armelor militare, a organizațiilor neguvernamentale și a industriei, în vederea examinării chestiunilor referitoare la armele de calibru mic și armamentul ușor și la muniția aferentă. Grupul dezbate, inter alia, politica germană în materie de SALW în forurile internaționale și regionale, asistența multilaterală și bilaterală, precum și punerea în aplicare a dispozițiilor și a regulamentelor naționale, regionale și globale. Reuniunile sunt prezidate de un reprezentant al Ministerului Federal al Afacerilor Externe.

Au fost adoptate diferite inițiative cu privire la cooperarea între organele administrative și agențiile de aplicare a legii la nivel național. Acestea vizează legislația recent adoptată, dar și revizuiri ale modalităților de funcționare practică a legislației existente. Măsurile de formare au constituit o componentă permanentă a acestor eforturi.

GRECIA

Principala prioritate a Ministerului elen de Interne și a Inspectoratului General al Poliției din Grecia este combaterea traficului ilicit de arme de calibru mic și de armament ușor. S-au depus toate eforturile în vederea reducerii, dacă nu chiar a eradicării, acestui fenomen și a garantării sentimentului de securitate al populației civile. În 2008, obiectivul stabilit în cadrul politicii de combatere a criminalității a fost mărirea numărului de confiscări de arme de foc (SALW) deținute ilegal și supuse traficului ilicit, prin punerea în aplicare a unor planuri de acțiune specializate și orientate, de către autoritățile polițienești competente. Eforturile noastre se concentrează în principal pe două planuri:

1. controlul tuturor etapelor circulației legale a armelor (import, comercializare, deținere și folosire);

2. intensificarea controalelor, în cooperare cu agențiile competente în domeniu, în scopul identificării și confiscării armelor de calibru mic și a armamentului ușor importate, comercializate, deținute și folosite în mod ilegal.

(a) Măsuri pentru controlul circulației legale a SALW

Agenția noastră utilizează o bază de date electronică, care este autoritatea națională centrală pentru schimbul de informații. Aceasta poate primi și furniza cu promptitudine informații privind toate transferurile legale de arme și este actualizată constant cu privire la orice schimbare a deținătorului. Toate armele căutate sunt înregistrate în această bază de date pentru a fi confiscate sau folosite ca probe în procedurile penale, iar cele pierdute – furate – sustrase – găsite, pentru a fi identificate în cazul depistării. Această bază de date conține istoricul fiecărei arme, de la import până la ultimul său deținător legal (registrul de evidență a armelor). Mai mult, respectiva bază de date facilitează schimbul de informații în materie de SALW cu alte autorități din interiorul și din exteriorul Greciei. Am stabilit un număr minim de controale lunare pentru toate întreprinderile implicate în mod legal în comerțul cu arme. Aceste informații sunt confruntate cu datele consemnate în baza de date electronică existentă în cadrul agenției. Dispozițiile Legii 2168/1993 aplicabile și deciziile ministeriale emise de autoritățile pertinente sunt puse în aplicare cu strictețe, acestea constituind cadrul juridic fundamental al Greciei în materie de arme. Această lege a fost armonizată cu Directiva 91/477/CEE și cu acquis-ul Schengen. În anumite cazuri, aceasta prevede și dispoziții mai stricte (articolul 15 din Legea 2168/1993 și articolul 272 din Codul penal elen, astfel cum a fost modificat prin Legea 2928/2001). Circulația legală a armamentului ușor și a armelor de calibru mic în Grecia (import, export, comerț și tranzit) presupune o licență specială eliberată de agenția competentă, după caz, potrivit dispozițiilor Legii 2168/1993.

Cooperarea cu alte agenții de aplicare a legii din Grecia (poliția portuară, vămile, Agenția pentru controale speciale) și autoritățile militare este excelentă. Informațiile sunt schimbate cu autoritățile competente în legătură cu proveniența armelor importate sau transferate.

(b) Măsurile pentru controlul traficului ilegal cu arme:

Deoarece cooperarea bilaterală la nivel regional și internațional este considerată fundamentală pentru prevenirea și eradicarea traficului ilegal cu arme dintr-o țară într-alta, Grecia a încheiat acorduri transnaționale de cooperare polițienească cu țările învecinate și face parte din organizații internaționale, regionale și bilaterale (Inițiativa adriatico-ionică, SECI – Europol – Interpol).

Vehiculele de transport și persoanele care intră în Grecia sunt verificate la punctele de intrare în țară stabilite. Sunt efectuate controale constante la frontierele terestre și maritime (în cooperare cu autoritățile portuare) pentru a preveni importurile ilegale de arme de către persoanele care intră ilegal în Grecia. Toate cazurile descoperite sunt investigate în mod detaliat în vederea identificării și neutralizării organizațiilor criminale care ar putea activa în domeniul traficului ilegal de arme. Sunt luate măsuri speciale în zonele cu probleme grave în ceea ce privește traficul, deținerea și folosirea armelor, în cooperare cu comunitățile și autoritățile locale.

În contextul reprezentării Greciei în cadrul organizațiilor și inițiativelor internaționale și regionale, funcționarii noștri au participat în 2008 și participă anul acesta la reuniuni și seminarii la care se discută chestiuni privind SALW. În ceea ce privește desemnarea armelor de foc, vă notificăm următoarele:

1. în Grecia nu există producători de arme în scopuri comerciale, cu excepția unei întreprinderi de stat care produce arme pentru acoperirea necesităților Ministerului Apărării;

2. în ceea ce privește stabilirea țării producătoare a armelor, în cooperare cu direcția dumneavoastră, Grecia este favorabilă utilizării sistemului de desemnare NATO STANAG 1059.

Anexăm în cele ce urmează un tabel cu armele confiscate de către autoritățile de poliție din Grecia, fie ca obiecte sau mijloace de săvârșire a unor fapte pedepsite prin lege, fie ca arme depistate.

Aceste arme constituie probe în cadrul procedurilor inițiate, iar instanțele competente vor decide soarta acestora, la examinarea fiecărei cauze, în conformitate cu articolul 16 din Legea 2168/1993.

Tabel de arme și explozivi confiscate în Grecia în 2008:

165 puști

501 pistoale

134 revolvere

829 arme de tir sportiv – puști Flobert

Total 1 629

ITALIA

Din 2000, se întrunește cel puțin o dată pe an grupul de lucru tehnic ad hoc privind armele de calibru mic și armamentul ușor, care include reprezentanți din ministerele, agențiile de aplicare a legii și asociațiile de producători relevante. Grupul oferă un forum adecvat pentru discutarea celor mai pertinente aspecte ale acestei chestiuni, inclusiv evoluțiile majore la nivel național și internațional.

În cadrul reuniunii din 2008, discuțiile s-au centrat în principal pe pregătirea celei de a treia reuniuni bienale a statelor părți la Programul de acțiune pentru prevenirea, combaterea și eradicarea comerțului ilicit cu arme de calibru mic și armament ușor sub toate aspectele sale și pe punerea în aplicare a instrumentului multilateral de marcare și urmărire. Ca urmare a unei abordări riguroase a dreptului italian în domeniul producției, marcării, înregistrării, depozitării și transferului de SALW, grupul a considerat absolut satisfăcător nivelul punerii în aplicare naționale a principalelor inițiative internaționale destinate combaterii traficului ilicit de SALW.

În 2008, forțele armate italiene au distrus peste 50 000 de arme de calibru mic și de armament ușor, identificate ca excedent, pe teritoriul Italiei.

IRLANDA

Departamentul pentru întreprinderi, comerț și ocuparea forței de muncă, în calitate de autoritate de acordare a licențelor pentru exportul de echipament militar și cu dublă utilizare, a guvernat introducerea legii privind controlul exporturilor din 2008. Această lege a servit la actualizarea legislației irlandeze în domeniu și a introdus controale privind brokerajul și asistența tehnică.

Departamentul pentru afaceri externe a asigurat legătura pe parcursul anului cu Departamentul pentru transporturi pentru a se asigura că sunt perfect conștienți de riscul transportului armelor ilicite pe calea aerului.

LITUANIA

În ceea ce privește legislația privind armele de calibru mic și armamentul ușor, nu s-au înregistrat modificări față de ultimul raport publicat pentru 2007. Rapoartele privind exporturile de echipament militar au fost transmise periodic.

LUXEMBURG

Legea din 15 martie 1983 privind armele și munițiile, precum și Regulamentul mare-ducal din 31 octombrie 1995 privind importul, exportul și tranzitul de arme, muniții și materiale destinate uzului militar și de tehnologii aferente constituie temeiul juridic pertinent în domeniu. Acestea sunt publicate în „Mémorial”, monitorul oficial al Marelui Ducat al Luxemburgului. O revizuire a legislației existente se află încă în desfășurare.

În scopul garantării coordonării internaționale în domeniul armelor de calibru mic și al armamentului ușor, Ministerul Afacerilor Externe a fost însărcinat cu gestionarea legăturilor cu celelalte state și organizații.

PORTUGALIA

Au fost depuse eforturi pentru susținerea cooperării, a coordonării și a schimbului de informații între agențiile administrative și agențiile de aplicare a legii în combaterea acumulării și a proliferării SALW, precum și în ceea ce privește prevenirea traficului ilicit. În 2008, au avut loc reuniuni periodice cu reprezentanți din Ministerul Afacerilor Externe, Ministerul Apărării, Ministerul Internelor, serviciile de informații portugheze și Ministerul Finanțelor.

ROMÂNIA

Sistemul român de control al exporturilor de arme este compus din:

— Cadrul juridic — legislația primară privind controlul exporturilor — legislația secundară de punere în aplicare, inclusiv lista produselor militare supuse regimului de control al exporturilor, importurilor și al altor transferuri de produse militare — primul pilon: autorizarea (înregistrarea) companiilor pentru comercializarea produselor militare, inclusiv SALW și muniția aferentă — al doilea pilon: acordarea de licență pentru fiecare transfer: exporturi și importuri (permanente și temporare), reexport, brokeraj, tranzit, transbordare, activități necomerciale.

— Acordarea de licență și evaluarea — autoritatea națională de acordare a licențelor (Agenția Națională de Control al Exporturilor) — consiliul interministerial pentru evaluarea cererilor de licență (reprezentanți din partea Ministerului Afacerilor Externe, ai Ministerului Apărării Naționale, ai Ministerului Economiei, ai Ministerului Administrației și Internelor, ai Autorității Naționale a Vămilor, ai Serviciului Român de Informații și ai Serviciului de Informații Externe) — normele și procedurile privind procesul de acordare a licenței — transferul de SALW este aprobat doar prin licențe individuale cu condiții suplimentare.

— Aplicarea — autorități de aplicare și de respectare a legii (Agenția Națională de Control al Exporturilor, Autoritatea Națională a Vămilor, Ministerul Administrației și Internelor) — prevederi privind sancțiunile (Agenția Națională de Control al Exporturilor, Ministerul Justiției).

— Informarea industriei (conferință anuală, seminarii, ateliere, mese rotunde).

— Transparență: rapoarte trimestriale și anuale privind exporturile de arme.

SLOVACIA

Republica Slovacă dispune de legislația adecvată și a instituit măsurile administrative necesare pentru a controla producția, deținerea, marcarea și comercializarea armelor de calibru mic și a armamentului ușor. Sistemul de control eficace al exporturilor le permite autorităților să identifice și să monitorizeze circulația armelor în orice moment pe teritoriul Slovaciei.

Acest sistem susține în mod eficace combaterea traficului ilicit de arme convenționale în Republica Slovacă.

SLOVENIA

În Slovenia, Ministerul Afacerilor Externe rămâne autoritatea de coordonare pentru punerea în aplicare a programului ONU în acest domeniu. Ministerul este de asemenea responsabil de activitățile Sloveniei în domeniul politicii externe cu privire la SALW. În calitate de membru UE, Slovenia trebuie să fie implicată în anumite activități ale organizațiilor internaționale și regionale. Ministerul Internelor controlează exporturile și importurile de SALW, iar Ministerul Apărării este responsabil de controlul importurilor și al exporturilor de SALW destinate uzului militar.

Poliția slovenă și administrația vamală sunt responsabile de controlul frontierei de stat și al trecerilor frontierei. Acestea efectuează un control direct asupra mărfurilor care traversează frontiera de stat. În 2008, poliția a confiscat cantități semnificative de SALW pe care persoanele fizice încercau să le transporte pe teritoriul Republicii Slovenia. În special, există o creștere a infracțiunilor care intră sub incidența articolului 310 din Codul penal sau a articolului 307 din noul Cod penal: în 2008, au fost comise 160 de infracțiuni penale și 129 în 2007 (producție ilegală sau comerț ilegal cu arme sau materiale explozive). Unele operațiuni s-au desfășurat utilizând metode și tehnici de investigare sub acoperire, inclusiv simularea achiziționării de arme și materiale explozive, filare, ascultarea conversațiilor sau a mijloacelor de comunicare, utilizarea agenților secreți sub acoperire ai serviciilor de poliție. Cele mai multe arme sunt confiscate în maniera clasică – în timpul unei perchiziții la domiciliu, al controlului la frontiera de stat sau în timpul controalelor rutiere. Numeroase arme au fost confiscate de la traficanți de droguri în timpul perchizițiilor la domiciliu sau de la organizatorii migrației ilegale. Totuși, nu este vorba aici de un comerț clasic cu arme, ci de arme pentru protecția personală. Persoanele implicate în contrabandă tranzitează prin Slovenia sau călătoresc sau fac contrabandă cu arme de-a lungul așa-numitei rute Balcanice din Europa de Sud-Est spre UE.

SPANIA

În 2008, Spania a înregistrat progrese semnificative în punerea în aplicare a Programului de acțiune al ONU pentru prevenirea, combaterea și eradicarea comerțului ilicit cu arme de calibru mic și armament ușor (SALW) sub toate aspectele sale, precum și în aplicarea instrumentului internațional de marcare și urmărire a SALW.

S-au desfășurat activități de promovare a unei culturi a păcii și de stabilire a unor standarde suplimentare pentru îmbunătățirea controalelor și au fost consolidate legăturile cu Biroul pentru probleme de dezarmare al ONU, cu Interpol, cu organizații regionale (OSCE, NATO) și cu organizații neguvernamentale (atât interne, cât și străine).

Diferitele departamente ministeriale însărcinate cu coordonarea acțiunilor și a schimburilor de informații în materie de SALW și de muniții aferente au organizat reuniuni periodice cu privire la aceste chestiuni, în special în cadrul Comisiei interministeriale permanente pentru arme și explozivi (CIPAE, două reuniuni lunare), al Comisiei interministeriale însărcinate cu comerțul exterior al produselor militare și al produselor cu dublă utilizare (JIMDDU, o reuniune lunară), precum și în cadrul grupurilor de lucru însărcinate cu identificarea și combaterea traficului de SALW.

Coordonate de către Inspectoratul central pentru arme de foc și explozivi al Gărzii Civile (Guardia Civil), serviciile specializate spaniole au confiscat 185 de arme de foc ilegale (137 dintre acestea provenind din țările din spațiul Schengen și 48 din țări care nu aparțin spațiului Schengen) în 2008. În prezent, autoritățile spaniole dețin un total de 278 382 de arme de foc de toate tipurile, dintre care 23 769 au fost deja selecționate pentru a fi scoase la licitație, iar 30 048 pentru a fi distruse.

În 2008, 22 738 de inspecții au fost efectuate de aceste servicii, care au dus la inițierea a 716 proceduri împotriva fabricanților, a armurierilor, a persoanelor fizice sau a companiilor de pază-securitate; dintre care 207 aveau legătură cu armele de foc și 529 cu explozivi. Membrii administrației vamale întreprind, de asemenea, acțiuni periodice în aeroporturi și în porturi în cadrul depistării de infracțiuni în aceste domenii.

SUEDIA

Suedia nu a făcut nicio modificare în 2008 în ceea ce privește legislația privind armele de calibru mic și armamentul ușor.

REGATUL UNIT

În cursul anului 2008, un număr total de 1 001 arme de calibru mic au fost reținute și distruse de Ministerul Apărării.

I.B Legislația recent adoptată, revizuiri ale modalităților de funcționare practică a legislației existente

O serie de state membre au introdus legislație recent adoptată în 2008 sau se află în cursul unui proces de revizuire a legislației existente. În cele ce urmează sunt prezentate informații detaliate cu privire la acestea:

AUSTRIA

Nu a fost introdus niciun act legislativ nou privind chestiuni legate de SALW în cursul anului 2008.

Controalele privind exporturile de arme au fost îmbunătățite substanțial prin Legea privind comerțul exterior din 2005 și ulterior prin Regulamentul privind comerțul exterior din 2006. Aceste acte legislative de transpunere armonizează acordarea de licențe cu dispozițiile relevante ale Codului de conduită al UE privind exporturile de arme, conferindu-i acestuia un caracter obligatoriu pentru comercianții austrieci. Mai mult, acestea definesc brokerii și activitățile de brokeraj în conformitate cu Poziția comună 2003/468/PESC a Consiliului privind controlul brokerajului cu arme.

Regulamentul austriac privind materialul de război și lista echipamentelor militare altele decât materialul de război, stabilită de Ministerul Economiei și Muncii, corespund Listei comune a Uniunii Europene cuprinzând produsele militare. În temeiul Legii privind comerțul exterior, articolele din Lista comună a UE cuprinzând produsele militare fac obiectul unei licențe de export, de tranzit și de brokeraj. Comerțul intracomunitar cu bunuri care figurează în Lista comună a UE cuprinzând produsele militare face obiectul unei proceduri de monitorizare, cu anumite excepții. Nu se acordă asistență tehnică în legătură cu dezvoltarea, producția, manipularea, funcționarea, mentenanța sau alte activități de întreținere, depozitarea, testarea sau proliferarea sistemelor de arme convenționale cu capacități militare, în următoarele cazuri: în cazul în care această asistență contravine măsurilor restrictive adoptate în temeiul pozițiilor comune ale UE sau al acțiunilor comune ale UE, al rezoluțiilor Organizației pentru Securitate și Cooperare în Europa (OSCE) sau al rezoluțiilor cu forță juridică obligatorie ale Consiliului de Securitate al Organizației Națiunilor Unite.

De asemenea, un regulament aprobat de ministrul apărării enumeră materialul de război și alte arme care sunt luate în considerare în vederea distrugerii. Lista are la bază definițiile UE și ale OSCE.

BELGIA

Legea care reglementează deținerea și transferul intern de arme din 8 iunie 2006, care a înăsprit semnificativ condițiile pentru deținerea de arme în urma unui incident cu o armă de foc, a fost modificată la 25 iulie 2008 pentru a-i îmbunătăți aplicabilitatea.

CIPRU

Exportul, tranzitul și retransferul (reexportul) de SALW sunt reglementate prin Ordinul ministerial 257/2005, Ordinul apărării („Regulamentul privind exporturile de echipamente militare”) din 2005, astfel cum a fost modificat prin Ordinul ministerial 165/2008. Ordinul anterior menționat este aliniat Codului de conduită al UE privind exporturile de arme și declarației relevante a Consiliului din 13 iunie 2000 (2000/C191/01). Ministerul Comerțului, Industriei și Turismului este autoritatea competentă în ceea ce privește emiterea tuturor licențelor de export, retransfer (reexport) și tranzit pentru SALW. Serviciul de vămi și accize este responsabil de executarea controalelor în conformitate cu dispozițiile legislației vamale.

Importul, achiziționarea, deținerea și transportul de SALW sunt reglementate de Legea 113(1)/2004 „privind armele de foc și alte arme decât cele de foc”. Legea este aliniată Directivei 91/477/CEE a Uniunii Europene, astfel cum a fost modificată, și Declarației Consiliului 2000/C191/01.

Fabricarea anumitor SALW este reglementată de Legea 113(1)2004 [partea III articolul 7 alineatul (1)]. În temeiul legii respective, fabricarea este interzisă pentru cetățenii sau persoanele a căror reședință se află în Republica Cipru, cu excepția cazurilor în care aceștia dețin licențe valabile în acest scop, care sunt eliberate de șeful Poliției. Această licență specifică este eliberată cetățenilor în condițiile prevăzute de lege. Condițiile includ, printre altele, absența sancțiunilor penale în cazierul solicitantului, o anchetă pentru a stabili că deținerea unei licențe nu este periculoasă pentru persoana respectivă, pentru guvern sau pentru ordinea publică și, în cele din urmă, condiția ca persoana respectivă să fie declarată aptă în urma unui examen medical guvernamental. Producerea, deținerea, depozitarea și comercializarea în mod ilegal de SALW sunt reglementate de Legea 113(1)2004. Legea prevede pedepse cu închisoare de până la 15 ani și/sau amenzi în valoare de 42 715 EUR pentru încălcarea dispozițiilor sale.

În cadrul Inspectoratului General al Poliției din Cipru, au fost înființate o secție specială pentru ținerea evidenței (arhiva națională de arme) și o bază de date electronică care facilitează schimbul de informații în materie de SALW cu alte autorități competente din UE, cu organizații regionale și cu alte țări.

DANEMARCA

Inițiative legislative recente

Nu au fost inițiative legislative privind SALW în 2007.

La 1 octombrie 2004 a intrat în vigoare o nouă lege conținând norme privind transportul de arme între țări terțe (altele decât Danemarca). Normele interzic transportul de arme etc. către țări care intră sub incidența unui embargo privind armele impus de ONU, UE sau OSCE. De asemenea, este interzis transportul între țările terțe care nu au eliberat licențele necesare de import și export.

Astfel, în 14 iunie 2005, Parlamentul danez a adoptat o lege care introduce, printre altele, brokerajul de arme. În conformitate cu această lege, în absența unei licențe din partea ministrului justiției sau a persoanei autorizate de respectivul ministru, este interzisă negocierea sau organizarea, în calitate de broker, de tranzacții care implică transferul de arme etc., astfel cum sunt definite în legislația daneză privind armele și explozivii, între țările din afara UE. De asemenea, este interzisă cumpărarea sau vânzarea unor astfel de arme etc. ca parte a unui transfer între țări din afara UE sau organizarea unui astfel de transfer de către deținătorul armelor etc. Interdicția nu se aplică activităților efectuate în alt stat membru al UE sau în afara UE de către persoane a căror reședință se află în străinătate. Legea transpune Poziția comună 2003/468/PESC a Consiliului din 23 iunie 2003 privind controlul brokerajului cu arme.

Inițiative de punere în aplicare recente

În 2007, poliția națională daneză a desfășurat o anchetă intensă vizând rockeri și membri ai grupărilor criminale, între altele în scopul de a descoperi și a aduce în fața justiției cazurile de deținere ilicită de arme. În cadrul confruntărilor între diferiți membri ai grupărilor criminale – sau între persoanele asociate acestora – au fost folosite arme în multiple ocazii.

În 2007, Centrul Național de Servicii Criminalistice a primit un total de 949 de arme spre examinare. Poliția națională daneză nu deține informații cu privire la cantitatea de arme confiscată de la membrii grupărilor criminale.

FRANȚA

Prin intermediul Directivei 2008/51/CE din 21 mai 2008, Directiva 91/477/CEE din 18 iunie 1991 privind controlul achiziționării și deținerii de arme (pentru piața internă) a devenit conformă cu Protocolul ONU privind armele de foc. Din perspectiva clarificărilor prevăzute de această directivă, Franța a inițiat abordarea măsurilor pe care ar trebui să le ia, atât pentru a se conforma directivei, cât și în vederea aderării Franței la Protocolul ONU privind armele de foc.

GERMANIA

Germania a adoptat măsuri concrete pentru a pune în aplicare dispozițiile Protocolului ONU împotriva fabricării și traficului ilicit de arme de foc, de piese, elemente și muniție pentru acestea, adițional la Convenția Organizației Națiunilor Unite împotriva criminalității organizate transnaționale, precum și dispozițiile Instrumentului internațional care permite statelor să identifice și să urmărească, în mod rapid și fiabil, armamentul ușor și armele de calibru mic ilicite. Prin amendamentele aduse Legii armelor care au rezultat din aceasta, marcarea armelor și obligația de a ține contabilitatea se extind și la piesele esențiale ale armelor și, în consecință, este facilitată depistarea originii armelor la nivel internațional.

LETONIA

Nu a fost introdus niciun act legislativ nou privind armamentul ușor și armele de calibru mic în cursul anului 2008.

În privința Poziției comune 2008/944/PESC a Consiliului UE din 8 decembrie 2008 de definire a normelor comune care reglementează controlul exporturilor de tehnologie și echipament militar, dispozițiile relevante vor fi integrate în consecință în legislația națională a Republicii Letonia.

În 2008, au fost confiscate în total 3 217 arme de foc ilegale de la persoane fizice din Letonia.

În conformitate cu dispozițiile relevante din dreptul penal, au fost inițiate 270 de proceduri penale. au fost soluționate 30 de infracțiuni și au fost arestate 5 grupări criminale implicate în traficul ilegal de arme de foc în Letonia.

În Republica Letonia, armele de foc confiscate de la persoane fizice și juridice sunt topite.

LUXEMBURG

În conformitate cu articolul 4 din Legea din 15 martie 1983 privind armele și munițiile, sunt interzise importul, producerea, modificarea, repararea, achiziționarea, cumpărarea, deținerea, depozitarea, transportul, portul, înstrăinarea, vânzarea, exportul și comercializarea anumitor arme și muniții. Cu toate acestea, prin derogare de la acest articol, Ministrul Justiției poate acorda o autorizație, și anume pentru:

(a) importul, achiziționarea, cumpărarea, transportul, deținerea, vânzarea, înstrăinarea, exportul sau comerțul de arme și muniții care constituie antichități, obiecte de artă sau decorative sau care sunt destinate păstrării într-o colecție sau panoplie; autorizația poate fi supusă condiției ca arma să fie definitiv inutilizabilă;

(b) importul, achiziționarea, cumpărarea, transportul, deținerea, vânzarea, înstrăinarea și exportul de arme și muniții destinate uzului științific sau educativ;

(c) importul, exportul și tranzitul de arme în proveniență din alte țări și destinate altor țări.

Această autorizație poate fi supusă condiției ca armele enumerate mai sus să nu poată servi altor scopuri decât cele menționate anterior.

Luxemburgul nu posedă un sistem național de marcare utilizat la fabricarea și/sau importul de arme de calibru mic. Nu există uzine de fabricare a armelor în Marele Ducat. Armurierii și comercianții de arme și muniții trebuie să țină un registru care trebuie să consemneze intrarea și ieșirea armelor, precum și modelul, calibrul, numărul de fabricație al fiecărei arme, precum și numele și adresa furnizorului și numele și adresa persoanei care a achiziționat. Registrul trebuie, de asemenea, să indice numărul și data de eliberare a autorizației ministeriale. Acesta trebuie prezentat în cazul oricărei solicitări din partea agenților autorității publice. Armurierilor și comercianților de arme li se poate solicita eliberarea unei copii a registrului către ministrul justiției. Cantitățile maxime de arme și muniții pe care armurierii și comercianții de arme sunt autorizați să le păstreze în stoc sunt fixate de către ministrul justiției.

În cazul unor revolte, adunări suspecte sau al unor atingeri aduse liniștii publice, ministrul justiției poate dispune închiderea sau evacuarea tuturor magazinelor și a depozitelor de arme sau muniții sau transferarea acestora către un loc indicat de el însuși.

Încălcarea dispozițiilor Legii din 15 martie 1983 se pedepsește cu închisoare de la 8 zile la maximum 5 ani.

Operațiunile de export

O cerere de export trebuie depusă la departamentul pentru arme de foc interzise, la care se atașează o copie a documentului de identitate al cumpărătorului.

Solicitanții trebuie, de asemenea, să atașeze fie – în cazul statelor membre ale UE – un document care confirmă acordul prealabil al statului de reședință al cumpărătorului, fie – pentru țările din afara UE – o copie a autorizației eliberate de respectivul stat membru în vederea achiziționării armei de foc.

Autorizația emisă permite cumpărătorului să intre propriu-zis în posesia armei de foc respective de la vânzător și să o transporte la frontiera luxemburgheză. Având în vedere că această autorizație este valabilă numai în Luxemburg, cumpărătorul trebuie să se intereseze în statul de reședință dacă este necesară o altă autorizație în temeiul legislației statului respectiv.

Trebuie obținută o licență de export de la Biroul de Licențe din cadrul Ministerului Afacerilor Externe.

În cadrul și în aplicarea Directivei 91/477/CEE privind controlul achiziționării și deținerii de arme (articolul 11), Luxemburgul comunică celorlalte state membre vizate autorizațiile de export către teritoriile lor corespunzătoare care au fost acordate.

Biroul de Licențe poate solicita ca cererile de tranzit de arme, muniții, materiale destinate în special uzului militar și de tehnologii aferente să fie însoțite de un document prin care autoritățile competente din țara de proveniență a mărfurilor să ateste că exportul către țara de destinație indicată este autorizat.

Cererile de licență de export și de tranzit trebuie să fie însoțite de un angajament, semnat de către solicitant, de a exporta sau tranzita marfa conform cererii de licență. După fiecare expediere a mărfurilor acoperite de o licență de export, exportatorul va trebui să furnizeze Biroului de Licențe, în termen de trei luni, dovada sosirii acestora în țara de destinație autorizată și oferirea spre consum a acestora de către importator.

Dovada se face fie prin documentul eliberat de către administrația vămilor din țara importatoare care stabilește că mărfurile exportate au fost declarate pentru consum, fie prin orice alt document care stabilește preluarea directă a acestor mărfuri de către autoritatea calificată din țara importatoare sau de către orice operator mandatat de aceasta.

Distrugerea armelor

În ceea ce privește distrugerea armelor, metoda utilizată de Luxemburg (armata luxemburgheză, poliția mare-ducală și administrația vămilor) este distrugerea prin decupare (destruction by severing). Această distrugere este asigurată de armurăria serviciilor respective. Metalele decupate sunt asamblate într-un container și sunt ulterior transportate de către responsabilii armurăriei la o întreprindere siderurgică unde – în prezența unor martori – aceste metale decupate sunt topite în furnale electronice. Ulterior este întocmit un proces-verbal.

MALTA

În 2008, Malta a adoptat Legea privind armele 2008, care reglementează permisele de tir pentru minori. Această lege permite comisarului de poliție emiterea de permise pentru practicarea de către minori a tirului cu puști cu aer comprimat, cu arme de foc cu bătaie lungă cu tragere foc cu foc prin țeavă netedă și arme de foc care se încarcă numai prin țeavă într-un poligon de tragere cu licență.

ȚĂRILE DE JOS

În ceea ce privește actele legislative privind armele de calibru mic și armamentul ușor, Țările de Jos nu au făcut nicio modificare în 2008.

POLONIA

Legea din 22 iunie 2001privind activitatea economică din domeniul producției și al comercializării explozivilor, armelor, munițiilor și tehnologiilor destinate uzului militar sau polițienesc [Jurnalul Oficial („Journal of Laws”) nr. 67, punctul 679, cu modificările ulterioare] a fost modificată pentru a armoniza reglementările din Polonia cu legislația Uniunii Europene. Mai mult, ca o consecință a ratificării de către Polonia, în 2006, a Convenției privind marcarea explozivilor plastici în scopul detectării, a fost introdusă obligația marcării explozivilor plastici de către producători.

Au fost introduse modificări în Legea din 21 mai 1999privind armele și munițiile (Jurnalul Oficial nr. 53, punctul 549, cu modificările ulterioare), dar acestea nu au avut efecte asupra chestiunii producției, comercializării și marcării armelor.

În ceea ce privește celelalte acte legislative privind armele de calibru mic și armamentul ușor, Polonia nu a făcut nicio modificare.

Polonia și-a continuat activitățile în domeniul informării industriei prin organizarea de evenimente precum seminariile în scopul promovării și diseminării cadrului juridic și a celor mai bune practici în materie de control al exporturilor în rândul companiilor.

PORTUGALIA

Nu a fost introdus niciun act legislativ nou privind chestiuni legate de SALW în cursul anului 2008.

Este în curs de modificare Legea 5/2006, care stabilește cadrul juridic care reglementează producerea, repararea, importul, exportul, transferul, depozitarea, circulația, comerțul, acordarea de licențe, achiziționarea și deținerea de arme ușoare și arme de calibru mic, de componente ale acestora și de muniții aferente. Scopul revizuirii este stabilirea de sancțiuni mai severe pentru cazurile de deținere de arme ilegale și pentru infracțiunile comise cu arme.

Producerea, achiziționarea, deținerea, transportarea, depozitarea și comercializarea (inclusiv brokerajul) ilegale de SALW sunt deja sancționate de Legea 5/2006 (articolele 86 și 87), iar sancțiunile merg de la amenzi la pedepse cu închisoarea de până la 10 ani.

În cursul anului 2008, poliția reținut un număr total de 2 500 de arme de foc, iar 1 105 au fost distruse.

ROMÂNIA

Deși există inițiative noi în desfășurare pentru modificarea legislației primare, în 2008 nu s-au înregistrat modificări cu privire la cadrul juridic.

SLOVACIA

În ceea ce privește punerea în aplicare a Acțiunii comune a UE privind armele ușoare și armele de calibru mic și a Programului UE pentru prevenirea și combaterea traficului ilicit de arme convenționale, precum și în ceea ce privește legislația în materie de SALW din Slovacia, nu au existat modificări. În 2008, Slovacia a demarat pregătirea amnistiei generale pentru toate persoanele care dețin SALW ilegale. În temeiul amnistiei, persoanele pot înregistra orice SALW la autoritățile de poliție fără penalități, urmărire penală sau necesitatea explicării originii armei și a modului de achiziționare. Obiectivul eforturilor guvernului este de a oferi o șansă persoanelor care dețin arme neînregistrate și ascunse, de exemplu din Primul sau al Doilea Război Mondial.

SLOVENIA

Decretul guvernamental din 21 februarie 2008 a înnoit componența punctului național de contact pentru SALW. Organul de coordonare națională pentru SALW s-a alăturat altor organe guvernamentale relevante în vederea creării și a coordonării politicilor naționale în domeniul SALW. Punctul național de contact pentru SALW este format din reprezentanți ai Ministerului Afacerilor Externe, ai Ministerului Internelor, ai Ministerului Apărării, ai Ministerului Finanțelor, ai Ministerului Transporturilor și ai Agenției Slovene de Informații și Securitate.

(a) Legea privind apărarea (Jurnalul Oficial al Republicii Slovenia nr. 82/1994 și 40/2004) și modificările acesteia din 2003 și 2004, articolele 77-78, reglementează în detaliu condițiile și domeniul de aplicare pentru comerțul cu arme și echipamente militare, cu un accent deosebit pus pe tranzacțiile referitoare la brokerajul cu arme, și stabilește de asemenea sancțiunile legale pentru încălcarea acestor dispoziții.

(b) Decretul Guvernului Republicii Slovenia privind permisele și autorizațiile pentru comerțul și producerea de arme și echipamente militare (Jurnalul Oficial al Republicii Slovenia nr. 18/2003 și 31/2005) reglementează din punct de vedere juridic procedurile de eliberare a permiselor de import, export, depozitare, tranzit sau brokeraj cu arme și echipamente militare. Decretul prevede că fiecare cerere de export pentru aceste mărfuri trebuie transmisă în prealabil spre examinare comisiei de experți în vederea emiterii avizului preliminar în cadrul procedurii de eliberare a permiselor de comercializare a armelor și echipamentelor militare instituite de Guvernul Republicii Slovenia. Înainte de eliberarea permisului de către Ministerul Apărării, comisia examinează fiecare cerere de export de echipamente sau arme militare în cadrul unei proceduri administrative și adoptă decizia (pozitivă sau negativă) relevantă.

(c) În aprilie 2003, Adunarea Națională a Republicii Slovenia a adoptat Legea de ratificare a Protocolului ONU împotriva fabricării și traficului ilicit de arme de foc, de piese, elemente și muniție pentru acestea, care completează Convenția ONU împotriva criminalității organizate transnaționale; Jurnalul Oficial al Republicii Slovenia nr. 48/2004 din 30 aprilie 2004.

(d) În aprilie 2004, Adunarea Națională a adoptat Legea de ratificare a Convenției ONU împotriva criminalității organizate transnaționale, adică a „Convenției de la Palermo din 2000” (Jurnalul Oficial al Republicii Slovenia nr. 41/2004 din 22 aprilie 2004).

(e) Legea de modificare a Legii privind armele a fost adoptată în 2004 (Jurnalul Oficial al Republicii Slovenia nr. 61/2000, 73/2004). Ultima modificare a Legii privind armele din iulie 2004 prevede din nou o perioadă de tranziție de un an pentru amnistia și legalizarea armelor; brokerajul cu arme a fost clasificat, de asemenea, ca un segment al comerțului cu arme.

(f) Instrucțiunile pentru manevrarea armelor livrate, găsite sau confiscate, adoptate de Ministerul Internelor în 2003, reglementează procedurile de depozitare și manevrare a armelor confiscate și găsite în cadrul Ministerului Internelor (partea administrativă a ministerului și a poliției). Potrivit instrucțiunilor, toate armele confiscate trebuie depozitate în instalațiile de depozitare ale Ministerului Internelor. În cazuri excepționale, localurile unităților administrative pot depozita numai arme „legale”, adică arme sau documentația privind armele pentru care procedura administrativă este în curs în cadrul unității administrative.

(g) Normele de punere în aplicare a Legii privind armele (Jurnalul Oficial al Republicii Slovenia nr. 40/2005) reglementează procedurile polițienești la frontiera de stat, formularele pentru dosarele individuale și documentația privind armele, procedurile de control al frontierelor și formularele armonizate cu legislația UE, precum și cerințele și obligațiile persoanelor fizice care achiziționează, poartă sau stochează arme și ale comercianților de arme. Legea privind armele a fost armonizată, de asemenea, cu Protocolul ONU privind armele de foc, ratificat de Slovenia în 2003.

(h) În 2004, Codul penal (Jurnalul Oficial al Republicii Slovenia nr. 63-2167/1994 și 95-4208/2004) a fost modificat prin definirea și sancționarea brokerajului în tranzacții care implică arme, a oferirii de arme și prin extinderea pedepsei cu închisoare prevăzute pentru forma de bază a acestei infracțiuni de la trei la cinci ani de închisoare.

(i) În 2007, Slovenia a intrat în spațiul Schengen. În ultimii ani, Slovenia a plasat în mod progresiv ofițeri de poliție suplimentari la punctele sale de trecere a frontierei, sporind numărul acestora pe teren.

(j) Codul penal sloven a fost modificat și modernizat. Noul Cod penal se aplică din noiembrie 2008 și include un articol nou care definește incriminarea comerțului și fabricării ilegale de arme. Față de dispoziția anterioară, articolul nou din noul Cod penal prevede că eliminarea sau falsificarea marcajelor de pe arme sau muniții constituie elementul acestei infracțiuni și că o cantitate redusă de arme sau muniții este considerată, de asemenea, un element al faptei.

SPANIA

Legea 53/2007 din 28 decembrie 2007 privind controlul comerțului exterior cu produse militare și produse cu dublă utilizare a intrat în vigoare la 29 ianuarie 2008. Aceasta face trimitere la și respectă ansamblul dispozițiilor Programului de acțiune și rezoluțiilor votate de Adunarea generală a Organizației Națiunilor Unite, precum și protocolul adițional la Convenția ONU împotriva criminalității organizate transnaționale (adoptată de Adunarea generală a ONU la 31 mai 2001) împotriva traficului ilicit de arme de foc, de piese, elemente și muniție pentru acestea, cunoscut sub denumirea de „Protocolul ONU privind armele de foc”.

Introducerea acestei noi legi antrenează următoarele consecințe:

— legislația spaniolă în aceste domenii ține în prezent de o normă juridică cu nivel de lege, ceea ce instituie un instrument pentru a exercita controale cu o mai mare eficacitate;

— această nouă lege fixează noi dispoziții în materie de comerț exterior cu produse militare și produse cu dublă utilizare, cu respectarea deplină a angajamentelor asumate de Spania în cadrul diferitelor foruri internaționale și față de ansamblul regimurilor de neproliferare;

— noua lege extinde domeniul de aplicare a controalelor la armele de foc de orice tip, inclusiv la armele de vânătoare și de tir sportiv, la componentele acestora și la munițiile aferente, cu respectarea Rezoluției 55/225 adoptate de Adunarea generală a ONU împotriva traficului ilicit de arme de foc, de piese și muniție pentru acestea;

— legea ia în considerare în mod explicit cele opt criterii din Codul de conduită al UE privind exporturile de arme, precum și criteriul adoptat de OSCE pentru operațiunile de export referitoare la SALW;

— legea include, de asemenea, angajamentul explicit de a promova și de a participa la procesele regionale și internaționale în favoarea unui control sporit al comerțului cu arme, în special adoptarea unui tratat internațional privind comerțul cu arme.

În conformitate cu Legea 53/2007, Spania a adoptat o nouă reglementare privind comerțul exterior cu echipament de apărare, alte echipamente și produse și tehnologii cu dublă utilizare, și anume Decretul Regal (Real Decreto) 2061/2008 din 12 decembrie 2008, care dezvoltă normele de punere în aplicare din Legea 53/2007.

Principalele diferențe față de reglementarea anterioară, Decretul Regal (Real Decreto) 1782/2004 din 30 iulie 2004, pot fi sintetizate după cum urmează:

1. Au fost extinse controalele care vizează orice arme de vânătoare și de tir sportiv, componentele acestora și munițiile aferente, în urma compromisului obținut în cadrul Rezoluției 55/225 a Adunării Generale a ONU, care adoptă Protocolul împotriva fabricării și traficului ilicit de arme de foc, de piese, elemente și muniție pentru acestea [articolul 2 alineatul (2)]. Pentru armele de foc reglementate, este necesară o autorizație de import eliberată de țara de origine. Comercializarea acestor arme poate avea loc sub rezerva obținerii unor licențe individuale sau generale sau a unor declarații scrise. Comerțul cu țări UE nu necesită autorizare, iar acest tip de comerț este reglementat de secțiunea 6 din regulamentul privind armele de foc [Decretul Regal (Real Decreto) 137/1993 din 29 ianuarie 1993] și de titlul 7 din Decretul Regal (Real Decreto) 230/1998 din 16 februarie 1998, care adoptă regulamentul privind explozivii.

2. Au fost adăugate controalele privind acordurile de a produce sub licență, adică orice proces care permite unei companii străine să fabrice produse sau să transfere componente, tehnologie și know how de la o altă companie [articolul 2 alineatul (1)].

3. S-a autorizat exportul definitiv de echipament care însoțește forțele armate și forțele de securitate spaniole în străinătate pentru misiuni umanitare și de menținere a păcii (articolul 3).

4. Brokerajul cu echipamente de apărare este în prezent supravegheat mai îndeaproape datorită mecanismelor de raportare privind metodele de transport, țările de tranzit și finanțarea. Mecanismele de raportare privind metodele de transport și țările de tranzit se aplică acum și altor tranzacții de export [articolul 4 alineatul (2)].

5. Au fost stabilite o serie de condiții pentru înregistrarea în registrul special al operațiunilor de comerț exterior, precum și pentru retragerea acestei înregistrări (articolul 13).

6. A fost modificată componența organismului de reglementare interministerial însărcinat cu comerțul exterior al produselor militare și al produselor cu dublă utilizare (JIMDDU). Vicepreședintele este acum secretarul de stat pentru afaceri externe. Un nou membru s-a alăturat JIMDDU, și anume directorul general pentru afaceri strategice și terorism din cadrul Ministerului Afacerilor Externe și Cooperării, și a fost combinată reprezentarea Inspectoratului General de Poliție și a Gărzii Civile (Guardia Civil) (articolul 17).

7. Pentru prima dată, legislația spaniolă include o listă cuprinzătoare de excepții de la cerința de raportare către JIMDDU și de la cerința de prezentare a documentelor de control (articolul 18).

8. Au fost actualizate anexele care cuprind liste de produse supuse controlului, modelele pentru licențe și documente de control în acord cu modificările aduse de numeroase acte de drept internațional. În special, produsele supuse controlului în temeiul Regulamentul (CE) nr. 1236/2005 al Consiliului din 27 iunie 2005 privind comerțul cu anumite bunuri susceptibile de a fi utilizate pentru a impune pedeapsa capitală, tortura și alte pedepse sau tratamente cu cruzime, inumane sau degradante au fost eliminate din anexa II (Lista privind alte materiale).

Decretul îmbunătățește raportarea privind brokerajul cu echipamente de apărare și arme de vânătoare și părți componente. Această modificare reprezintă principala noutate a Legii 53/2007 și a reglementărilor care se bazează pe aceasta.

REGATUL UNIT

Ordinul privind comerțul cu mărfuri (Categorii de mărfuri supuse controlului) 2008 a introdus o structură în trei etape bazată pe risc pentru controlul schimburilor comerciale care includ SALW. Acesta a fost consolidat prin Ordinul privind controlul exporturilor 2008 (în vigoare de la 6 aprilie 2009), care a consolidat la rândul său controalele existente ale exporturilor și legislația privind controlul schimburilor comerciale, a extins controalele asupra schimburilor comerciale în UK (incluzând controale suplimentare privind asigurarea de transport pentru SALW) și a adaptat domeniul de aplicare a scutirilor prevăzute de legislație privind mărfurile în tranzit și transbordările prin UK.

I.C Formarea administrației, a agențiilor de aplicare a legii, a organelor judiciare

Acestea sunt contribuțiile din partea statelor membre ale UE privind eforturile și inițiativele acestora în domeniul formării propriilor administrații naționale.

AUSTRIA

Austria a desfășurat o acțiune de sensibilizare cu privire la problemele pe care le ridică SALW cu ocazia „zilei deschise” organizate în cadrul Ministerului Afacerilor Europene și Internaționale la 26 octombrie 2008. Publicul a fost informat prin postere și printr-un film documentar cu privire la impactul teribil al comerțului ilicit cu SALW.

SPANIA

În 2008, diferitele unități spaniole însărcinate cu menținerea ordinii au continuat să organizeze, ca și în anii precedenți, cursuri și ateliere privind cadrul penal în domeniul armelor de foc și al explozivilor și privind aplicarea tehnologiilor informației în controlul acestora. Au fost astfel organizate seminarii periodice în vederea desfășurării unei acțiuni de sensibilizare cu privire la cadrul legal care se aplică prevenirii și luptei împotriva traficului ilicit de SALW, cu obiectivul de a menține sau aprofunda cunoștințele agenților însărcinați cu aceste chestiuni.

REGATUL UNIT

Departamentul pentru inovare și competențe în afaceri a organizat și o campanie de sensibilizare privind controlul exporturilor pentru industria UK cu o serie de seminarii și de cursuri de pregătire în țară pentru peste 300 de organizații. Aceasta în paralel cu o formare la fața locului pentru 28 de societăți.

I.D Alte inițiative sau activități

FRANȚA

Raportul adresat Parlamentului privind exporturile de armament ale Franței în 2008 va fi prezentat în toamna anului 2009. Acesta va prezenta practicile naționale de control și exercițiile internaționale în domeniul controlului exporturilor la care Franța participă. Raportul va comporta o anexă privind livrările de SALW de către Franța. Publicarea anuală a acestui raport atestă continuarea efortului de transparență de care Franța dă dovadă de mai mulți ani cu privire la respectivele chestiuni față de societatea civilă și de comunitatea internațională.

II. EFORTURI INTERNAȚIONALE DE PUNERE ÎN APLICARE ÎN CURSUL ANULUI 2008

II.A Măsuri de combatere a acumulării și proliferării armelor de calibru mic și a armamentului ușor și de prevenire a traficului ilicit de arme convenționale

II.A.1 Asistența financiară, tehnică și de altă natură acordată programelor și proiectelor relevante conduse de ONU, CICR și alte organizații internaționale sau regionale și ONG-uri

II.A.1.1 Acțiuni și proiecte susținute de Uniunea Europeană

În cadrul politicii sale de cooperare și de dezvoltare, Comisia Europeană joacă un rol important în implementarea Strategiei Uniunii Europene privind armele de calibru mic și armamentul ușor. În 2008, Comisia Europeană și-a continuat activitățile de combatere a comerțului ilicit și a acumulării excesive de SALW și muniție aferentă prin intermediul instrumentelor sale geografice (în principal Fondul European de Dezvoltare), precum și al instrumentelor tematice.

Europa de Sud și de Est:

Bosnia și Herțegovina: în 2008, UE a demarat acordarea sprijinului pentru distrugerea resturilor explozive de război în urma conflictelor din anii '90. Prima fază a proiectului (2,7 milioane EUR, Instrumentul pentru stabilitate) se va încheia la sfârșitul anului 2009 și este prevăzută continuarea programului pentru o perioadă de 18 luni, până la mijlocul anului 2011 (2,086 milioane EUR, Instrumentul pentru stabilitate). În acel moment, cea mai mare parte a resturilor explozive de război vor fi fost distruse în Bosnia și Herțegovina. Proiectul vizează, de asemenea, creșterea capacității autorităților din Bosnia și Herțegovina de evacuare a resturilor explozive de război într-o măsură suficientă pentru a putea gestiona stocurile rămase după încheierea programului fără alt sprijin internațional semnificativ.

Ucraina: în temeiul Deciziei 2005/582/PESC a Consiliului, UE a pus la dispoziția Agenției NATO pentru Întreținere și Aprovizionare (NAMSA) 1 milion EUR pentru a elimina 400 000 SALW, 1 000 de sisteme portabile de apărare antiaeriene (MANPADs) și 15 000 de tone de muniție în Ucraina, ca o contribuție la prima fază a unui fond fiduciar al Parteneriatului pentru pace al NATO (PfP), prevăzut pentru doisprezece ani. Punerea în aplicare a obiectivului de distrugere a SALW și a muniției aferente continuă.

America Latină: punerea în aplicare a ultimei faze a proiectului „,,Formarea formatorilor și bazele de date” a intervenit ca urmare a adoptării Deciziei 2006/1000/PESC a Consiliului, care prevedea o contribuție finală de 700 000 EUR. Acest proiect a contribuit la combaterea acumulării de SALW cu caracter destabilizator în America Latină și zona Caraibilor. În cadrul acestui proiect, au fost formați până în prezent în tehnici de investigație un total de 1 340 de agenți de aplicare a legii și până la încheierea proiectului se preconizează formarea unui număr total de 2 300 de agenți. De asemenea, au fost formați mai mult de 180 de parlamentari și de consilieri ai acestora în cadrul unei serii de cursuri de formare și sunt în stadiu de construcție și de renovare unele instalații și facilități în vederea unei coordonări mai eficace a activităților comune. În ceea ce privește impactul formării, anumite țări din regiune au semnalat oficial confiscarea armelor de foc, a componentelor acestora și a muniției aferente și au stabilit un raport între aceasta și măsurile de consolidare a capacităților obținute în urma cursurilor. Strategia stabilită la finalul proiectului este pusă în aplicare acum cu scopul de a stimula implicarea statelor din regiune, a donatorilor și a organizațiilor locale prin finanțare bilaterală.

America Centrală: UE a contribuit cu 1 milion EUR (Instrumentul pentru stabilitate) la un proiect desfășurat de Programul de control al armelor de calibru mic și armamentului ușor din America Centrală (CASAC) pentru sprijinirea combaterii traficului ilicit de arme de foc și materiale explozive în America Centrală și în țările învecinate, prin sprijinirea îmbunătățirii capacității organizațiilor regionale de combatere a traficului ilicit de arme de foc și materiale explozive, precum și sprijinirea capacității administrațiilor naționale și locale de a răspunde amenințărilor SALW la adresa dezvoltării umane.

Obiectivele specifice ale proiectelor sunt ratificarea și punerea în aplicare deplină a instrumentelor internaționale, regionale și transregionale de control al armelor; consolidarea capacităților și a instituțiilor naționale și regionale și a agențiilor statale responsabile cu controlul SALW, precum și elaborarea unui sistem de schimb de informații și îmbunătățirea controlului frontalier și vamal; consolidarea și creșterea capacităților organizațiilor societății civile de promovare a controlului armelor; consolidarea și implementarea unui proces transregional pentru controalele SALW.

Africa:

Africa de Est: în cadrul Programului de prevenire, gestionare și soluționare a conflictelor pentru Africa de Est, Africa de Sud și Oceanul Indian, în valoare de 10 milioane EUR (Fondul European de Dezvoltare), UE a sprijinit un proiect împreună cu Comunitatea Africii Orientale (CAO), acordând 2,8 milioane EUR pentru consolidarea capacității regionale de combatere a traficului de arme de foc și a proliferării armelor. Proiectul a vizat consolidarea capacității statelor membre CAO (în special a punctelor focale naționale) de a gestiona în mod eficient SALW ilegale; consolidarea capacității regionale de a aborda proliferarea transfrontalieră de SALW în legătură cu aprofundarea și extinderea proceselor de integrare economică a regiunii CAO; consolidarea capacității serviciilor vamale ale CAO, a serviciilor de gestionare a faunei sălbatice și a organizațiilor similare care se confruntă cu dificultăți legate de SALW.

Africa de Vest: în cadrul unui program de prevenire a conflictelor și de consolidare a păcii în regiunea Africii de Vest, în valoare de 5,5 milioane EUR (Fondul European de Dezvoltare), UE a sprijinit în continuare programul privind armele de calibru mic al ECOWAS (ECOSAP), acordând asistență în valoare de 1,45 milioane EUR pentru instituirea și consolidarea comisiilor naționale pentru armamentul ușor și a activității acestora. Proiectul a vizat, de asemenea, consolidarea capacității de asigurare a unei supravegheri politice globale și a unei gestionări eficiente a transferurilor legale de arme în subregiune și a capacității de formulare și dezvoltare de politici referitoare la combaterea proliferării și a traficului de SALW. De asemenea, UE a sprijinit un proiect specific (Fondul European de Dezvoltare) pentru a oferi asistență tehnică Unității pentru arme de calibru mic a ECOWAS în elaborarea planului de acțiune pentru punerea în aplicare a Convenției privind SALW.

Africa Centrală: UE a continuat să sprijine proiectul pe trei ani în valoare de 4 milioane EUR (Fondul European de Dezvoltare), care a demarat în 2007, în vederea dezvoltării capacității Comunității Economice a Statelor din Africa Centrală (ECCAS/CEEAC) de garantare a păcii și securității în domeniul prevenirii conflictelor, al mecanismului de alertă timpurie, al cooperării cu ONG-urile active în domeniul prevenirii conflictelor, al acțiunilor politice și diplomatice, inclusiv în domeniul SALW.

Centrul regional pentru arme de calibru mic (RECSA): UE este în curs de finalizare a pregătirii unui proiect în valoare de 3,3 milioane EUR (Instrumentul pentru stabilitate – buget 2008) pentru combaterea acumulării și a traficului ilicit de arme de foc în Africa, prin intermediul Centrului regional pentru arme de calibru mic și armament ușor (RECSA) cu sediul la Nairobi. Proiectul vizează creșterea gradului de conștientizare și de cunoaștere al actorilor instituționali și din societatea civilă relevanți cu privire la aspectele legislative și instituționale ale combaterii acumulării ilicite și a traficului ilicit de arme de foc în vederea consolidării rolului sau a înființării punctelor focale naționale și în vederea dezvoltării și/sau implementării planurilor naționale de acțiune (NAP); în vederea consolidării organizațiilor regionale africane ale șefilor serviciilor de poliție (RPCO) și a capacității și cooperării între agențiile naționale, regionale și continentale de aplicare a legii pentru a combate traficul transfrontalier ilicit de arme de foc și materiale explozive.

De asemenea, Comisia Europeană a sprijinit un mare număr de programe mai cuprinzătoare de dezarmare, demobilizare și reintegrare, de exemplu în Uganda, Sudan, Republica Centrafricană, Nepal, care abordează direct sau indirect reducerea generală a violenței, deținerea de arme, restructurarea forțelor armate și chestiunea reintegrării în societate a foștilor combatanți.

În 2008, Comisia Europeană a participat activ la activitățile organizațiilor internaționale și regionale privind chestiuni legate de SALW, în special cele organizate de ONU, OSCE și UA.

II.A.1.2 Cooperarea UE cu alte state

SALW au fost incluse pe agenda mai multor dialoguri politice periodice ale UE cu țări terțe, inclusiv din Africa, Europa de Est și Europa de Sud-Est.

În 2008, Consiliul UE a ajuns la un acord privind includerea sistematică a unui element privind SALW în acordurile cu forță juridică obligatorie dintre UE și țările terțe. S-a ajuns la un acord cu privire la utilizarea acestui element și la un text de referință de utilizat în cursul negocierilor. Au avut loc reuniuni ale troicii UE la nivel de experți (dezarmare globală și controlul armamentului), iar chestiunea SALW deține un loc prioritar pe ordinea de zi. Acest dialog periodic se desfășoară sub fiecare președinție a UE cu SUA, Canada, Japonia, China, Federația Rusă, Republica Coreea, Ucraina și Brazilia. Troici specifice dedicate chestiunii SALW au fost organizate, de asemenea, în mod ad hoc.

II.A.2 Asistența financiară, tehnică și de altă natură acordată de statele membre ale UE proiectelor privind SALW

Pe lângă proiectele finanțate de UE prin diferitele instrumente aflate la dispoziția sa, statele membre au finanțat o gamă largă de proiecte privind SALW în mod bilateral. Până în prezent, statele membre au furnizat următoarele contribuții la acest raport:

AUSTRIA

În 2008, Austria a continuat să contribuie la diferite proiecte de asistență conduse de Biroul pentru probleme de dezarmare al ONU (UNODA), în sprijinul procesului ONU împotriva SALW, acordând o atenție majoră proiectelor din Africa.

Austria a susținut în special următoarele proiecte:

— punerea în aplicare a măsurilor practice de dezarmare în Africa de Vest, suport tehnic acordat Unității pentru arme de calibru mic a Comunității Economice a Statelor din Africa de Vest (ECOWAS) și Programului privind armele de calibru mic al ECOWAS;

— reglementarea brokerajului cu arme de calibru mic în Africa;

— elaborarea unui instrument juridic pentru controlul SALW în Africa Centrală.

ESTONIA

În 2008, Estonia a contribuit financiar la organizarea atelierului privind implementarea Instrumentului internațional care permite statelor să identifice și să urmărească, în mod rapid și fiabil, armele de calibru mic și armamentul ușor ilicite, care s-a desfășurat la Rio de Janeiro în perioada 11-12 iunie 2008.

În 2008, Estonia a contribuit financiar la Fondul de asistență al Parteneriatului pentru Pace al NATO „Georgia II: distrugerea rachetelor dirijate și nedirijate”.

FINLANDA

— Finlanda a sprijinit Programul privind armele de calibru mic al ECOWAS (ECOSAP) cu suma de 250 000 EUR în 2008, ceea ce ridică sprijinul total al Finlandei la suma de 750 000 EUR în perioada 2006-2008.

— Contribuție financiară la Programul OSCE privind SALW și munițiile convenționale în Republica Tadjikistan, faza a II-a (în total 345 197 EUR).

— Contribuție financiară la OSCE pentru „Conferința Sinergie pentru organizațiile regionale privind punerea în aplicare a Programului de acțiune al ONU privind armele de calibru mic și armamentul ușor” de la Bruxelles din 28-30 mai 2008 (în total 20 000 EUR).

— Contribuție la Fondul de asistență al Parteneriatului pentru Pace al NATO în Afganistan, privind furnizarea de sprijin pentru securitatea fizică și gestionarea stocurilor de muniții.

FRANȚA

În perioada 2006-2008, Franța finanțează prin Programul Națiunilor Unite pentru Dezvoltare (PNUD) trei programe referitoare la armele de calibru mic și armamentul ușor:

— o contribuție la programul de susținere a controlului armamentului ușor în statele membre ale ECOWAS, care asigură continuitatea eforturilor Franței în cadrul Uniunii Europene (260 000 dolari SUA);

— un proiect de reducere a violenței armate în Republica Democratică Congo prin intermediul controlului armamentului ușor și al promovării mijloacelor de existență durabile (750 000 dolari SUA);

— un program de control al armamentului ușor și de dezarmare civilă în Burundi (200 000 dolari SUA).

De asemenea, Franța a contribuit la bugetul „activități” al RACVIAC-CSC (30 000 EUR) în 2008.

GERMANIA

Germania contribuie la proiecte și activități în domeniul SALW, inclusiv muniția aferentă, în cadrul a diferite instituții și organizații și în cooperare cu acestea. Cele mai multe dintre aceste activități sunt desfășurate într-un cadru temporal care depășește limitele anului calendaristic. Inițiativele-cheie din 2008 sunt enumerate mai jos:

Afganistan (durata 2004 -; buget global: 3 000 000 EUR) Din anul 2004, Germania sprijină procesele DD&R (dezarmare, demobilizare și reintegrare) și DIAG (demobilizarea grupurilor armate ilegale) în Afganistan prin cofinanțarea evacuării și a distrugerii armelor și munițiilor excedentare.

Angola (durata 2003-2009, buget global: 11 990 332) Germania susține reintegrarea socială și economică a ex-combatanților și a familiilor acestora în Angola. Prin intermediul Instituto de Reintegração Sócio-Profissional para Ex-militares (IRSEM), Germania contribuie la Programul de susținere a demobilizării și a reintegrării în Angola (ADRP), coordonat de Banca Mondială. Reintegrarea ex-combatanților este susținută la nivel local prin proiecte de dezvoltare socioeconomică și prin consolidarea administrației guvernamentale locale.

Cambodgia (durata 2007-2009, buget global: 1 615 000) Germania a continuat să susțină Guvernul Regal al Cambodgiei în activitatea sa legată de chestiunile privind controlul SALW, punând accentul pe gestionarea stocurilor și distrugerea stocurilor excedentare de muniții convenționale, precum și pe depozitarea sigură a armelor poliției.

Republica Democratică Congo (durata: 2005-2011, buget global: 12 000 000) Germania susține reintegrarea socială și economică a copiilor și a tineretului asociat anterior forțelor combatante în provincia Maniema din R. D. Congo cu 3,5 milioane EUR (asistență tehnică), precum și cu fonduri destinate reintegrării ex-combatanților care se ridică la 8,5 milioane EUR (până în octombrie 2008, asistență financiară) pentru proiecte de infrastructură care presupun o utilizare intensă a forței de muncă.

Ghana (04/2008) În aprilie 2008, guvernul german [în strânsă cooperare cu Societatea Germană de Cooperare Tehnică (GTZ) și cu Centrul Internațional pentru Conversie de la Bonn (BICC), precum și cu Unitatea pentru arme de calibru mic a Comunității Economice a Statelor din Africa de Vest (ECOWAS)] a susținut un atelier pentru experți, care s-a desfășurat la Centrul internațional Kofi Annan de formare pentru menținerea păcii (KAIPTC) de la Accra, în Ghana. Scopul atelierului respectiv a fost schimbul de bune practici și de priorități pentru controlul SALW în Africa de Vest. La acesta au participat membri ai organizațiilor societății civile, ai agențiilor guvernamentale și ai organizațiilor regionale din întreaga subregiune și din afara acesteia. În pregătirea atelierului respectiv și validat în urma acestuia a fost elaborat și publicat un manual care reflectă chestiunile considerate cele mai pertinente pentru specialiști, responsabili politici și cercetători cu privire la chestiunea SALW.

Regiunea lărgită a Marilor Lacuri (durata 2003-2009, buget global: 12 900 000) Germania contribuie la Fondul de afectare specială al Programului multinațional de demobilizare și reintegrare (MDRP) pentru regiunea lărgită a Marilor Lacuri, coordonat de Banca Mondială, cu o sumă care se cifrează la 12,9 milioane EUR. Germania alocă, de asemenea, fonduri proiectului „Combaterea proliferării ilicite a armelor de calibru mic și a armamentului ușor”, care este pus în aplicare în cadrul acțiunii de susținere a procesului Conferinței privind regiunea Marilor Lacuri (2004-2011)/7,5 milioane EUR.

„Cooperare pentru dezvoltare și controlul armelor de calibru mic”(durata 2001-2008, buget global: 3 452 000) Guvernul german a instituit proiectul sectorial „Cooperare pentru dezvoltare și controlul armelor de calibru mic (DECOSAC)”. Unul dintre obiectivele proiectului constă în dezvoltarea și testarea instrumentelor pentru controlul armelor de calibru mic în cooperarea pentru dezvoltare. În iulie 2008, proiectul sectorial „Cooperare pentru dezvoltare și controlul armelor de calibru mic” a fuzionat cu proiectul sectorial privind „Prevenirea crizelor” și „Reforma sectorului de securitate”, rezultând programul sectorial privind „Pacea și securitatea” (durata 2008-2014, buget 2008-2011: 5 000 000). Programul „Pacea și securitatea” abordează chestiuni legate de SALW în cadrul reducerii și prevenirii violenței armate.

UNGARIA

Ungaria a contribuit cu suma de 14 000 EUR la proiectul Fondului de asistență al Parteneriatului pentru Pace al NATO pentru distrugerea SALW și MANPADS în Ucraina.

ITALIA

În 2008, Italia a acordat contribuții financiare pentru inițiative internaționale vizând combaterea traficului ilicit de SALW, precum programele ECOWAS relevante de control al SALW și Proiectul PNUD privind controlul armelor de calibru mic în Bosnia și Herțegovina.

Ori de câte ori a fost necesar, forțele armate italiene participante la operații multilaterale de menținere a păcii și de impunere a păcii au colectat și/sau confiscat și distrus arme de calibru mic și armament ușor.

LITUANIA

În perioada 2005-2008, Echipa de reconstrucție a provinciei condusă de forțe lituaniene în provincia Ghowr din Afganistan a colectat 1 710 SALW (451 SALW în 2008) și a distrus peste 3 300 de dispozitive explozive.

ȚĂRILE DE JOS

În 2008, Țările de Jos au contribuit (printre altele) la următoarele instituții, proiecte și activități din domeniul armelor de calibru mic și al armamentului ușor (SALW) și al munițiilor:

— Small Arms Survey, finanțare de bază;

— Forumul de la Geneva, Pregătirea terenului pentru progrese privind dezarmarea și controlul armelor 07-08;

— HALO Trust, colectarea și distrugerea armelor de calibru mic, a armamentului ușor și a munițiilor în Afganistan;

— PNUD Kosovo, Inițiativa privind controlul armelor de calibru mic;

— UNIDIR (Institutul Națiunilor Unite pentru cercetare în domeniul dezarmării), elaborarea unui Protocol de evaluare a necesităților în materie de securitate (II) și alte studii;

— Centrul regional pentru arme de calibru mic (RECSA), punerea în aplicare a Declarației de la Nairobi și a Protocolului de la Nairobi pentru regiunea Marilor Lacuri și Cornul Africii;

— Saferworld, programe regionale și alte programe SALW;

— sprijin acordat Punctului focal național privind SALW, punerea în aplicare a planului național de acțiune Uganda;

— PNUD/Bosnia și Herțegovina, distrugerea SALW și a munițiilor;

— MAG (Grupul consultativ pe probleme de mine), asistență tehnică pentru echipa mobilă de distrugere SALW, Burundi;

— Asociacion para Politicas Publicas (APP), activități de combatere a proliferării armelor de calibru mic în Argentina și a comerțului ilicit cu acestea;

— NAMSA (Agenția NATO pentru întreținere și aprovizionare)/Fondul de asistență NATO, distrugerea armelor de calibru mic ușor și a armamentului ușor, a sistemelor portabile de apărare antiaeriană (MANPADS) și a munițiilor în Ucraina.

POLONIA

Consultările dintre Polonia și Georgia privind controlul exporturilor de arme și de produse cu dublă utilizare au avut loc la Tbilisi în mai 2008. Delegația polonă a Ministerului Afacerilor Externe și Ministerului Economiei a fost primită de miniștrii secretari de stat ai apărării și afacerilor externe din Georgia. La sesiunile de lucru ale reuniunilor au participat reprezentanți ai ministerelor georgiene ale afacerilor externe, apărării, justiției și dezvoltării economice. S-au discutat două chestiuni principale:

1. sistemul georgian de control al exporturilor în vigoare, coerența și transparența acestuia, precum și posibile domenii care pot face obiectul unei îmbunătățiri;

2. cadrul viitorului program de cursuri de formare și seminare în domeniul controlului exporturilor.

Consultările sus-menționate au fost urmate de un seminar de analiză juridică, organizat pe parcursul a două zile (17-18 decembrie 2008) la Varșovia pentru reprezentanții autorităților în materie de control al exporturilor din Georgia în cooperare cu Austria, Germania, Slovenia și Suedia ca parte a cooperării UE în cadrul proiectului UE pe termen lung (LTP) privind exportul produselor cu dublă utilizare. Seminarul a vizat prezentarea cadrului juridic internațional și național în domeniul controlului exporturilor de arme și de produse cu dublă utilizare, punând accentul pe SALW.

PORTUGALIA

Ori de câte ori a fost necesar, forțele armate portugheze participante la operații de menținere a păcii sau de impunere a păcii au reținut și distrus arme de calibru mic și armament ușor.

SLOVENIA

În 1998, guvernul sloven a instituit Fondul internațional de sprijin pentru deminare și asistență acordată victimelor minelor (ITF) ca organizație umanitară nonprofit. ITF oferă asistență țărilor din Europa de Sud-Est, Caucaz și Asia Centrală în soluționarea problemelor legate de minele antipersonal și oferă asistență supraviețuitorilor minelor antipersonal printr-o reabilitare fizică și socioeconomică. După mai mult de zece ani de experiență, ITF va extinde de asemenea programul de asistență la rolul de acțiune privind SALW. În prezent, ITF pune în aplicare un proiect de sensibilizare privind riscurile SALW cu durata de un an în Albania, care se ridică la peste 200 000 EUR și preconizează rezultate vizibile în următorii câțiva ani.

SPANIA

ONU (Organizația Națiunilor Unite)

În 2008, Spania a oferit o contribuție voluntară de 2 000 000 EUR în sprijinul unui proiect UNICEF privind reintegrarea copiilor soldați. Agenția Spaniolă de Cooperare Internațională pentru Dezvoltare (AECID) a adus alte contribuții voluntare pentru finanțarea unor proiecte pentru victimele armelor de foc, familiile acestora și comunitățile de origine.

Organizația pentru Securitate și Cooperare în Europa

În 2008, Spania a oferit o contribuție voluntară de 400 000 EUR în sprijinul următoarelor proiecte în cadrul dimensiunii politico-militare a OSCE:

— în domeniul SALW: Belarus și Tadjikistan;

— în domeniul munițiilor convenționale, al materialelor explozive și al detonatoarelor: Georgia (dezvoltarea capacităților de demilitarizare și de tratare a excedentului de muniții) și Muntenegru (distrugerea stocurilor excedentare de muniție);

— distrugerea combustibilului de rachetă (tip melanj): Ucraina și Kazahstan.

Organizația Tratatului Atlanticului de Nord (NATO)

În 2008, Spania a oferit contribuții voluntare în sprijinul următoarelor proiecte:

— securitatea fizică a depozitelor de arme și muniție, precum și gestionarea depozitării de muniție în Afganistan: 150 000 EUR;

— dezvoltarea capacităților de demilitarizare în Georgia: 25 000 EUR.

Forumul parlamentar privind SALW

Doi parlamentari spanioli participă în mod obișnuit la Forumul parlamentar privind SALW, de la crearea sa în Spania în octombrie 2002. Spania a adus următoarea contribuție voluntară la Forum: 30 000 EUR în 2007 și 80 000 EUR în 2008.

Comunitatea Economică a Statelor din Africa de Vest (ECOWAS)

În decembrie 2005, Spania a semnat un protocol de acord (memorandum de înțelegere) cu Secretariatul Executiv al Comunității Economice a Statelor din Africa de Vest (ECOWAS) și s-a angajat să contribuie la activitățile și programele organizației cu suma de un milion de euro în perioada 2006-2008, din care 750 000 EUR să fie consacrați susținerii programului de control al SALW în Africa de Vest. În 2008, a fost prin urmare angajată suma de 250 000 EUR în acest sens.

UN-LiREC și PNUD

Spania a oferit, de asemenea, o susținere financiară diferitelor activități desfășurate de Centrul Regional al Organizației Națiunilor Unite pentru Pace, Dezarmare și Dezvoltare în America Latină și în Caraibi (UN-LiREC) (275 000 EUR) și de Programul Națiunilor Unite pentru Dezvoltare (PNUD) (600 000 EUR). Activitățile respective cuprind distrugerea a 42 537 SALW în contextul procesului multianual de distrugere a armelor de foc în Peru (între 2007 și 2009), elaborarea unui ghid de bune practici pentru distrugerea armelor de foc, organizarea de reuniuni regionale etc.

Organizații neguvernamentale

În 2008, Spania a adus contribuții voluntare la organizațiile neguvernamentale „Instituto de Enseñanza para el Desarrollo Sostenible (IEPADES)” (Guatemala) (50 000 EUR) și „Small Arms Survey (SAS)” (100 000 EUR), în sprijinul activităților și cercetării acestora privind aplicarea Declarației de la Geneva privind violența armată și dezvoltarea.

SUEDIA

În 2008, Ministerul Afacerilor Externe a finanțat un studiu realizat de Institutul Internațional de Cercetări în Domeniul Păcii din Stockholm (SIPRI), care a consemnat și a analizat informații privind transferurile de SALW raportate către Registrul ONU al armelor convenționale (UNROCA) pentru 2003-2006. Rezultatele studiului au fost prezentate în cadrul celei de a treia reuniuni bienale a statelor pentru a examina punerea în aplicare a Programului de acțiune al ONU pentru prevenirea, combaterea și eradicarea comerțului ilicit cu arme de calibru mic și armament ușor sub toate aspectele sale, desfășurată în iulie 2008 la New York.

Alte activități susținute de Ministerul Afacerilor Externe:

— Small Arms Survey, Geneva: 1 milion SEK pe an (2005, 2006, 2007 și 2008), sub formă de finanțare de bază;

— SIPRI (pe lângă finanțarea de bază): 265 000 SEK în 2008 pentru un proiect de cercetare privind notificările în materie de SALW transmise de state către UNROCA (a se vedea mai sus); 1 921 000 SEK în 2008 pentru un studiu privind transferurile de SALW către Africa; 1 885 000 SEK în 2008 pentru editarea anuarului SIPRI.

Proiecte legate de SALW susținute de SIDA (Agenția Suedeză de Cooperare Internațională pentru Dezvoltare):

— UN-LiREC, 12 milioane SEK (2008-2012);

— Forumul parlamentar privind SALW (organizație globală), 4,6 milioane SEK (2008-2010).

— OSCE Ucraina, distrugerea stocurilor de combustibil de rachetă tip melanj, 15 milioane SEK (2008-2010);

— Programul SALW al UNICEF, 15,5 milioane SEK (2006-2009);

— Saferworld (activități legate de SALW), 12,6 milioane SEK (2007-2009).

În plus, SIDA a susținut un program de DDR în Uganda axat pe demobilizarea și reintegrarea foștilor copii soldați, cu 6 milioane SEK pentru 2008-2010.

Folke Bernadotte Academy (FBA) este angajată în menținerea și extinderea unei rețele internaționale de experți DDR în cadrul căreia cunoștințele teoretice și practice și experiența pot fi împărtășite. FBA este membru al Grupului de formare în domeniul dezarmării, al demobilizării și al reintegrării integrate, care reprezintă un grup de instituții de formare caracterizate de intenția comună de a dezvolta și de a face schimb de materiale destinate formării pe baza standardelor integrate de DDR ale ONU (IDDRS). FBA desfășoară anual cursuri DDR în Suedia și susține formarea DDR în alte țări și misiuni internaționale, astfel cum a procedat și în 2008.

REGATUL UNIT

În 2008, contribuțiile UK la activități legate de SALW au inclus:

— susținerea Centrului regional pentru arme de calibru mic (RECSA) cu sediul în Nairobi, oferind asistență țărilor din Africa Centrală și de Est pentru intensificarea controalelor acestora privind armele de calibru mic;

— finanțare de bază pentru Small Arms Survey;

— susținerea unei serii de evaluări de către Saferworld ale legislației actuale privind controlul transferurilor;

— formare privind controlul și urmărirea SALW, pusă în aplicare în Brazilia, El Salvador și Mozambic;

— sprijin tehnic furnizat în Republica Congo pentru identificarea, manipularea, depozitarea și distrugerea SALW;

— întreprinderea de acțiuni de informare pentru a promova un control eficient al exporturilor;

— susținerea de acțiuni pentru dezarmarea și demobilizarea ex-combatanților în Sudan.

Contribuțiile au reprezentat o parte a unor eforturi mai mari pentru a facilita integrarea măsurilor de control și reducere a SALW în programe mai largi de apărare, politică externă, securitate și dezvoltare.

II.A.3 Participarea la seminare și conferințe internaționale sau organizarea acestora

ESTONIA

Reprezentanți estonieni au participat activ la o serie de conferințe, cursuri și seminare internaționale consacrate problemelor SALW, organizate de ONU, OSCE, UE și alte organizații internaționale, precum și ONG-uri. De asemenea, Estonia sprijină negocierile referitoare la un tratat internațional privind comerțul cu arme.

Estonia este țară parte la Aranjamentul de la Wassenaar.

În 2008, Estonia a prezidat Forumul pentru cooperare în domeniul securității din cadrul OSCE.

Reprezentanții agențiilor guvernamentale și ai autorității de acordare a licențelor de export (Comisia pentru mărfuri strategice) au participat de asemenea activ la activitățile Grupului de lucru al UE pentru controlul exporturilor de arme convenționale (COARM), respectiv ale Grupului de lucru pentru bunuri cu dublă utilizare (WPDUG).

Estonia transmite anual rapoarte către Registrul ONU al armelor convenționale și OSCE.

IRLANDA

Irlanda a participat, de asemenea, la lucrările Procesului de la Geneva privind armele de calibru mic, o inițiativă a Forumului de la Geneva care implică guverne, organizații internaționale și ONG-uri în consultări informale periodice pentru a promova și pentru a monitoriza punerea în aplicare a Programului de acțiune pentru prevenirea, combaterea și eradicarea comerțului ilicit cu arme de calibru mic și armament ușor sub toate aspectele sale. Irlanda a oferit finanțare Forumului de la Geneva în 2008, de asemenea.

Irlanda a oferit finanțare Rețelei internaționale de acțiune împotriva armelor de calibru mic, o asociație de organizații ale societății civile care acționează pentru oprirea proliferării și a utilizării abuzive a armelor de calibru mic și a armamentului ușor.

SLOVENIA

Primul seminar în temeiul Acțiunii comune 2008/230/PESC de promovare a controlului exporturilor de arme convenționale și a principiilor Codului de conduită al Uniunii Europene privind exporturile de arme a fost organizat de președinția slovenă la Ljubljana, în perioada 4-6 mai 2008; la acesta au participat funcționari guvernamentali angajați în procesul de acordare a licențelor pentru exportul de arme din șase țări din Europa de Sud-Est.

II.A.4 Alte inițiative

LUXEMBURG

Din 2008 până în 2010, autoritățile luxemburgheze vor finanța un proiect al Grupului de Cercetare și Informare pentru Pace și Securitate (GRIP), intitulat „Consolidarea unei rețele de ONG-uri africane în domeniul prevenirii conflictelor și al construirii păcii”. Acest proiect prevede, printre altele, crearea unei rețele de ONG-uri în Africa Centrală și Africa de Vest care activează în domeniul culturii păcii, al instituirii păcii și al luptei împotriva proliferării armamentului ușor. Contribuția totală la acest proiect se ridică la 285 000 EUR.

SPANIA

Spania a organizat „Al 5-lea seminar privind armele de calibru mic și armamentul ușor” consacrat viitorului programului de acțiune al Organizației Națiunilor Unite și proiectului de tratat privind comerțul cu arme, care a avut loc în perioada 18-22 februarie 2008 la Centrul de formare din Cartagena de Indias (Columbia), precum și primul seminar subregional privind Declarația de la Geneva privind violența armată și dezvoltarea, care s-a desfășurat în perioada 28-30 aprilie 2008 la Centrul de formare din La Antigua, Guatemala, în cadrul proiectelor de formare și de asistență desfășurate de Agenția Spaniolă de Cooperare Internațională pentru Dezvoltare (AECID).

SLOVENIA

În timpul președinției slovene, Grupul de lucru pentru dezarmare globală și controlul armamentului (CODUN) a lansat de asemenea discuțiile privind posibila includere a unui element legat de SALW în acordurile politice între UE și țări terțe.

II.B Participarea la activitățile organizațiilor internaționale și la acordurile regionale în domeniul armelor convenționale, în special al armelor de calibru mic și al armamentului ușor

UE a continuat să susțină punerea în aplicare a Programului de acțiune al ONU privind SALW, care rămâne baza pentru eforturile întreprinse la nivel global. UE a făcut declarații în cadrul reuniunii bienale a statelor, care a avut loc la New York în iulie și în cursul căreia a fost elaborat un raport final adoptat printr-un vot impus de Iran, care s-a abținut, ca și Zimbabwe. Acest raport prevede într-adevăr îmbunătățirea și consolidarea punerii în aplicare a programului de acțiune al ONU și va orienta viitoarele acțiuni ale UE în acest domeniu.

UE continuă să încurajeze cu fermitate realizarea de progrese în privința intensificării controalelor privind transferul de SALW și de muniție aferentă. În 2008, UE a sărbătorit cea de a zecea aniversare a Codului de conduită al UE privind exporturile de arme, care a contribuit în mare măsură la îndeplinirea acestui obiectiv. De asemenea, UE continuă să acorde o mare importanță eforturilor depuse în cadrul Aranjamentului de la Wassenaar.

UE a rămas, de asemenea, angajată pe deplin în procesul referitor la tratatul privind comerțul cu arme. Statele membre ale UE au participat activ la lucrările Grupului de experți guvernamentali instituit de către secretarul general al Organizației Națiunilor Unite (la care au participat șapte state membre ale UE). UE a continuat să implice și să încurajeze țările terțe să sprijine acest proces. Toate statele membre figurau printre cele 110 țări care au sponsorizat rezoluția Primului comitet al celei de a 63-a sesiuni a Adunării generale a ONU, prin care s-a solicitat crearea unui grup de lucru deschis pentru a facilita examinarea în continuare a punerii în aplicare a recomandărilor formulate în raportul secretarului general, întocmit cu sprijinul Grupului de experți guvernamentali.

AUSTRIA

În ceea ce privește armele de calibru mic și armamentul ușor, în afara cooperării în cadrul UE, Austria a participat în mod activ la lucrările unor organizații internaționale și regionale precum Organizația Națiunilor Unite, OSCE, Consiliul Parteneriatului Euro-Atlantic și Aranjamentul de la Wassenaar privind regimul de control al exporturilor cu Secretariatul la Viena.

BELGIA

În 2008, Belgia a finanțat câteva proiecte și organizații care au vizat chestiunea proliferării cu caracter destabilizator a SALW:

— GRIP – construirea de unități și capacități pentru elaborarea unor planuri naționale de acțiune privind armele de calibru mic și armamentul ușor în Burundi, R.D. Congo și Rwanda;

— Saferworld – combaterea proliferării SALW în Bangladesh, Asia de Sud;

— Small Arms Survey – publicarea raportului său anual;

— Universitatea Gent – analiza SALW confiscate în Columbia pentru a evalua și pentru a îmbunătăți controlul exporturilor de SALW la nivel european;

— Oficiul ONU privind drogurile și criminalitatea – UNODC/PNUCID – combaterea fabricării și traficului ilicit de arme de foc în Columbia;

— NATO – Fondul de asistență NATO pentru încetarea activității Corpului de protecție din Kosovo (KPC);

— PNUD – Programul privind controlul armelor de calibru mic în Bosnia și Herțegovina (SACBIH);

— PNUD – Inițiativa privind controlul armelor de calibru mic în Kosovo (KOSSAC).

FINLANDA

Pe parcursul anului 2008, Finlanda a participat în continuare activ la activitățile organizațiilor internaționale și la acordurile regionale privind chestiuni legate de SALW. În afara activităților enumerate mai jos, Finlanda participă la reuniunile și la elaborarea unor rapoarte ale UE, ONU, OSCE, NATO/EAPC (Consiliul Parteneriatului Euro-Atlantic) și ale Aranjamentului de la Wassenaar.

În plus:

— detașarea unui funcționar de sprijin FSC la Centrul de prevenire a conflictelor în cadrul OSCE, însărcinat cu aspecte privind armele de calibru mic;

— Finlanda a prezidat Grupul de lucru al procesului de la Geneva privind armele de calibru mic la reuniunea bienală a statelor din 2008 în pregătirea celei de a treia reuniuni bienale a statelor;

— participarea la grupul-nucleu al Declarației de la Geneva privind violența armată și dezvoltarea și asistența acordată punerii concrete în aplicare a declarației, în special în Kenya;

— contribuția financiară la Small Arms Survey pentru ediția 2008 a anuarului Small Arms Survey (total 20 000 EUR);

— contribuția financiară la proiectul UNIDIR (Institutul Națiunilor Unite pentru Cercetare în domeniul Dezarmării) intitulat „Punerea în aplicare a Programului de acțiune al ONU privind SALW – Analiza rapoartelor transmise de state 2006-2008” (total 20 000 EUR).

FRANȚA

Luând act de faptul că de obicei nu a existat nicio mențiune privind SALW în acordurile Uniunii Europene cu țări terțe cu o dimensiune PESC, Franța a determinat adoptarea unui articol privind SALW ca una dintre „clauzele politice” pe durata președinției Consiliului UE deținute de aceasta. Această decizie ar trebui să ducă la îmbunătățirea punerii în aplicare a Strategiei UE de combatere a acumulării ilicite și a traficului ilicit de arme de calibru mic și armament ușor (SALW), precum și de muniție aferentă (2005) și reprezintă o mărturie a atenției pe care Uniunea Europeană o acordă acestei amenințări.

Pe durata președinției Consiliului UE deținute de aceasta, Franța a susținut lansarea unui dialog privind SALW între UE și China, destinat să încurajeze o abordare mai responsabilă privind transferul de arme de calibru mic și de muniție aferentă, în special în Africa.

Franța a propus ca Grupul de lucru pentru dezarmare globală și controlul armamentului (CODUN) să examineze finanțarea unor proiecte pentru îmbunătățirea punerii în aplicare a inițiativei de combatere a traficului ilicit de SALW pe calea aerului. Inițiativa respectivă prevede instituirea unor schimburi de informații, via SITCEN, privind companiile aeriene susceptibile de a fi implicate în acest trafic, precum și definirea criteriilor de alertă.

GERMANIA

Germania participă activ la activitățile organizațiilor internaționale și regionale, precum și la acorduri privind armele de calibru mic și armamentul ușor, inclusiv munițiile aferente. Aceste mecanisme multilaterale includ în special ONU, OSCE, NATO și Aranjamentul de la Wassenaar. Germania detașează periodic experți pentru vizite de examinare și evaluare, precum și pentru ateliere și seminare organizate în cadrul acestor organizații.

LITUANIA

Lituania a participat periodic la evenimentele în domeniul SALW organizate de ONU, OSCE, UE și NATO. Lituania a furnizat ONU rapoarte privind punerea în aplicare a Programului de acțiune al ONU pentru prevenirea, combaterea și eradicarea comerțului ilicit cu SALW sub toate aspectele sale. De asemenea, Lituania a furnizat rapoarte anuale în temeiul Codului de conduită al UE privind exporturile de arme, al Registrului ONU al armelor convenționale, informări privind importurile și exporturile de SALW și SALW identificate ca excedent și/sau confiscate și distruse în temeiul Documentului OSCE privind SALW, precum și alte rapoarte și contribuții relevante.

ȚĂRILE DE JOS

Țările de Jos sunt stat membru al grupului-nucleu al Declarației de la Geneva privind violența armată și dezvoltarea și participă în mod activ la punerea în aplicare a declarației. În 2008, a fost organizată cu finanțare daneză Conferința regională pentru țările din Europa de Est și de Sud-Est.

Țările de Jos sunt membru al grupului operativ al OCDE/DAC-INCAF (Comitetul de asistență pentru dezvoltare – Rețeaua internațională privind conflictele și fragilitatea) privind reducerea violenței armate și joacă un rol activ în consolidarea integrării politicii și a programării privind SALW/violența armată în cadrele de dezvoltare și programele de reformă a sectorului de securitate (SSR).

Țările de Jos susțin programul de acțiune al ONU și rezoluțiile relevante ale Primului comitet al Adunării generale a ONU. În plus, Țările de Jos încurajează o mai bună înțelegere a problemei SALW în sens larg, sprijinind institute de cercetare precum Small Arms Survey cu sediul în Geneva, programul de gestionare a armelor al Institutului pentru Studii de Securitate (ISS), precum și studii UNIDIR.

III.1 Organizația Națiunilor Unite

AUSTRIA

Austria a participat la cea de a treia reuniune bienală a statelor părți la Programul de acțiune al ONU de combatere a traficului ilicit de SALW și a cofinanțat participarea statelor africane în curs de dezvoltare la această reuniune.

Austria a continuat să sprijine procesul de punere în aplicare a Programului de acțiune al ONU privind SALW și a transmis Secretariatului ONU rapoartele sale naționale pentru 2007 și 2008, care cuprind informații privind marcarea și urmărirea.

BELGIA

Belgia a participat la lucrările celei de a treia reuniuni bienale a statelor pentru a examina punerea în aplicare a Programului de acțiune al ONU pentru prevenirea, combaterea și eradicarea comerțului ilicit cu arme de calibru mic și armament ușor sub toate aspectele sale, desfășurată în perioada 14-18 iulie 2008 la New York.

Pe parcursul dezbaterii privind dezarmarea inițiate de Costa Rica în cadrul reuniunii Consiliului de Securitate al ONU din 19 noiembrie 2008, Belgia a susținut crearea unui tratat internațional privind comerțul cu arme pentru a spori securitatea umană, în special pentru categoriile cele mai vulnerabile ale populației, precum copiii.

BULGARIA

În perioada de raportare corespunzătoare anului 2008, Bulgaria a participat la cea de a treia reuniune bienală a statelor pentru a examina punerea în aplicare a Programului de acțiune al ONU pentru prevenirea, combaterea și eradicarea comerțului ilicit cu arme de calibru mic și armament ușor sub toate aspectele sale, desfășurată la New York, în perioada 14-18 iulie 2008. Înaintea acestei reuniuni, Bulgaria a prezentat raportul său național privind punerea în aplicare a programului de acțiune al ONU, inclusiv informații privind marcarea și urmărirea.

CIPRU

Cipru furnizează ONU rapoarte privind punerea în aplicare a Programului de acțiune al ONU pentru prevenirea, combaterea și eradicarea comerțului ilicit cu arme de calibru mic și armament ușor sub toate aspectele sale. În acest sens, ar trebui menționat Raportul național privind punerea în aplicare a Prog